因為荃錦公路嘅路面關係，行荃錦公路嘅車唔可以長過10米。途經嘅巴士線亦只可以用較短身嘅車，長期以來大部分都只係使單層巴士，九龍巴士（九巴）曾經特別為呢條路線（51）買同埋改裝特別引擎配搭嘅都城嘉慕威曼都城巴士雙層巴士，以應付路面情況，但由於損耗嚴重，巴士好快就調去普通市區線，而再換入另一批車行。呢個情況一直維持到1998年10月19號，51線改為全冷氣服務為止，之後九巴一直派配手動減速器嘅丹尼士飛鏢行，2011年改派配手動減速器嘅亞歷山大丹尼士Enviro 200。